open-index/open-wikipedia-markdown huggingface dataset:
Pelican Key

**Pelikan Key**, tambe konosí komo **Guana Key** of **Pelican Rock**, ta un isla chiki den Laman Karibe, geográfikamente parti di Antia Menor, i polítikamente integrá den Sint Maarten, pais konstituyente di Reino Hulandes. 

E ta un isla di baranka ku un superfisie di mas o ménos  1 hektar (0,1 kilometer kuadrá), situá  aproksimadamente 1.5 kilometer sùitost di e isla San Maarten. E isla no ta habitá.

## Área Importante di Para
Na 2007 e isla, huntu ku e awanan ku ta forma parti di e parke marino rònt di dje, a wòrdu designá dor di BirdLife International komo un Important Bird Area (IBA), ku un área total di 328 héktar. E desishon aki ta debí ku e isla ta sostené kolonianan di para di laman ku ta traha nèshi, inkluyendo e pelikan maron (*Pelecanus occidentalis*), meuwchi haridó (*Leucophaeus atricilla*), bubi chiki (*Thalasseus maximus*) i, probablemente, para di tormenta Audubon (*Puffinus lherminieri*).

## Mira tambe
* Hen & Chickens
* Cow & Calf
* Molly Beday
Hen & Chickens

**Hen & Chickens** (tambe: **Hens & Chicks**) ta tres isla chikitu manera baranka den Laman Karibe, geográfikamente parti di Antia Menor, i polítikamente integrá den Sint Maarten, pais konstituyente di Reino Hulandes. 

E nòmber “Hen & Chickens” ta reflehá un patronchi komun den toponimia di isla chikí, kaminda un isla prinsipal (“galiña”) tin varios mas isla chikí na banda (“puitonan”), un nòmber ku por tambe wòrdu topá na diferente parti di Karibe, Merka i Nueva Zelandia.

E islanan ta mas bien puntanan di baranka i no ta permanentemente habitá. Alrededor di 1764, durante e okupashon franses di Sint Maarten i Sint Eustatius, un kolonia di lepra a wòrdu establesé riba nan. Na 1780, e fransesnan a bai, i e leprosonan a muda pa Guadeloupe. Restonan di e kolonia di lepra ainda por wòrdu mira riba Hen, e isla di mas grandi entre e islanan Hen & Chickens.

Hen & Chickens ta wòrdu usá prinsipalmente pa paranan di laman.
Nan ta wòrdu frekuentá pa buseadónan, pero por haña tribon tiger (*Galeocerdo cuvier*) rònt di nan. Rònt di e islanan e refnan di koral ta den ekselente kondishon. *Millepora* i *Millepora squarrosa* ta e koralnan duru mas komun.

## Mira tambe
* Pelican Key
* Cow & Calf
* Molly Beday
Islanan di Sint Maarten

Pais Sint Maarten tin, banda di parti di e isla prinsipal di Sint Maarten, varios isla chikitu i puntanan di baranka serka di su kosta ku ta pertenesé na su teritorio.

Na banda sùitost di e isla prinsipal tin:
* Cow & Calf, 
* Hen & Chickens (dos punta di baranka), 
* Molly Beday (un isla i dos punta di baranka). 
* Pelican Key (òf Guana Key) 

Tur e islanan ta inhabitá i hopi chikitu. Molly Beday i Hen & Chickens tambe tin refnan di e mesun nòmber, hasiendo e área atraktivo pa buseadónan. Pelican Key ta rekonosé komo Important Bird Area.

E parti franses di Saint Martin tambe tin islanan. E islanan mas grandi ta Tintamarre, un reserva natural ku antes tabata habitá, i Îlet Pinel òf Isla Pinel, un reserva natural konosí pa su playanan nudista.
Paspoort Hulandes

E **paspoort Hulandes** (*Nederlands paspoort*) ta un documento oficial di identidad, otorga na ciudadanonan di Reino Hulandes pa motibo di biahe internacional. Den Reino Hulandes tin solamente un categoria di ciudadano (Nederlandse (Hulandes), NLD), pues pa tur cuater pais den Reino, Hulanda, Aruba, Corsou y Sint Maarten, e paspoort Hulandes ta mescos. Pa mas cu un decada, ciudadanonan Hulandes por drenta sin of cu visa na yegada den mas cu 170 pais, haciendo e paspoort Hulandes un di e mas poderoso segun ranking internacional.

E paspoort ta sirbi tambe como un medio di identificacion manera ta rekeri pa ley Hulandes for di 1 di yanüari 2005 pa tur persona riba diescuater aña di edad. Paspoort Hulandes ta valido pa un periodo di dies aña for di fecha di emision. E paspoort ta cumpli cu e regulacionnan di Union Europeo, manera stipula den Regulacion di Conseho di UE 2252/2004. Desde 26 di augustus 2006 tur paspoort ta wordo emiti como un paspoort biometrico cu un chip RFID fini, cu ta hinca den un di e paginanan. E chip wireless aki ta contene, entre otro, tur e informacion cu ta wordo mustra riba e pagina di e titular, suplementa cu informacion adicional (no-visibel). E Ley di Paspoort ta un ley di Reino (*Rijkswet*), cu ta regula e paspoort Hulandes, e cedula (Hulandes), y e otorgamento di documentonan di biahe pa ciudadanonan cu no ta Hulandes. 

Tur ciudadano Hulandes tambe ta ciudadano di Union Europeo. E nacionalidad ta permiti derechonan liber di traficacion y residencia den cualke di e estadonan di e Union Europeo, Area Economico Europeo, y Suisa. Den paisnan di Union Europeo, e cedula Hulandes por reemplasa e paspoort.

Contrario na Hulanda, na Aruba, Corsou, y Sint Maarten e paspoort ta wordo di stempel na yegada y salida. Actualmente ta wordo evalua pa introduci na e islanan di Caribe Hulandes e uzo di cedula local pa biahamento entre e islanan. 

## Datonan den paspoort
Articulo 3 di e Ley di Paspoort ta regla e informacion cu un paspoort ta contene:
* fam di e titular
* nomber(nan) di e titular
* potret di paspoort
* genero
* altura
* fecha y luga di nacemento
* un firma
* un number di identificacion personal (na Hulanda, e number di registracion na censo)
* luga, fecha y nomber di e autoridad cu a emiti e paspoort (alcalde of gobernador)

Tradicionalmente, paspoort tin caracteristicanan di seguridad cu ta haci falsificacion mas dificil: seyo multicolor, papel special y un marka di awa.

## Historia
E prome regulacion di paspoort na Hulanda a wordo introduci na 1813, poco despues cu e pais a recobra su independencia for di e Prome Imperio Frances den e bataya di Arnhem (1813). Di 1985 p'awe, e *Rijkswet op het Nederlanderschap* ta regla ken ta haya nacionalidad Hulandes, bou di ki condicionnan, y kon por perde. E ley a reemplasá e ley anterior di 1892.
Eupsittula pertinax

***Eupsittula pertinax*** (antes *Aratinga pertinax*), ta un especie di parha di e famia di lora Psittacidae. E especie a wordo formalmente describi na 1758 door di Carl Linnaeus, un naturalista sueco. Na e islanan ABC ta yama e especie aki incluso su subespecienan "prikichi".

## Distribucion y taxonomia
Habitat di e especie ta Centro America y e parti nort di Sur America, particularmente Aruba, Barbados, Brasil, Colombia, Costa Rica, Dominica, Guyana Frances, Guyana, Mexico, Panama, Puerto Rico, Surnam, Venezuela y Islanan Birgen Mericano. E ta conoci tambe como *perico cara sucia* (spaño), *brown-throated parakeet* (ingles) y *maïsparkiet* (hulandes). Bou di e especie ta distingui 14 subspecie.

## Islanan ABC
Entre e subespecienan tin algun cu ta haya solamente riba e islanan ABC; unda nan ta endemico. Na Aruba tin e subespecie *[[prikichi|E. p. arubensis]]*, na Boneiro *E. p. xantbogenius* i na Corsou *E. p. pertinax*. Tur tres subespecie ta casi mescos, pero cu algun variacion di color. Por identifica e parha aki na su pluma berde briyante, punta di ala blauw, cara geeloraño, su rabo punta largo y su grito scerpi penetrante ku e ta ripiti tras di otro.

## Mira tambe
* Prikichi

## Link externo
*Avibase
Ingles sabano

**Ingles sabano** ta e dialekto lokal di ingles papiá na Saba, un isla di Karibe Hulandes. E ta pertenesé na e grupo di variantenan karibense di idioma ingles. El a wòrdu klasifiká pa algun lingwista komo un forma dekrioyisá (ku ta aserka mas e ingles standart) di ingles krioyo di Islanan Birgen. Otro lingwistanan ta postulá ku ingles sabano kisas nunka no a pasa den krioyisashon, i ku e ta un variante di kontakto di ingles ku efektonan di supstrato for di idiomanan di West Afrika i hulandes. Tin un dikshonario publiká di ingles sabano, *A Lee Chip: A Dictionary and Study of Saban English*, skirbí pa Theodore R. (Ted) Johnson.

## Historia
Ku un historia largu di isolashon geográfiko i ekonómiko for di otro islanan, Saba a desaroyá un dialekto di ingles distinto. 

Den siglo diesshete i diesocho, varios idioma i variantenan di idioma por a impaktá signifikantemente e desaroyo di e dialekto sabano di ingles: hulandes, ingles britániko, ingles irlandes, i ingles eskoses, papiá dor di kolonistanan oropeo, i idiomanan di West Afrika  i/òf krioyo karibense papiá dor di afrikanonan sklabisá.

Mientras ku Saba kolonial tabatin por lo menos dos plantashon, e isla nunka no a desaroyá un ekonomia di plantashon manera hopi otro isla karibeño. Komo tal, krioyisashon por òf no por a sosodé entre e promé kolonistanan oropeo i e afrikanonan sklabisá riba e isla; en bes di esei ingles sabano por ta un variante di ingles ku efektonan di supstrato for di hulandes, idiomanan di West Afrika, i otro idiomanan krioyo di Karibe manera barbadiano krioyo (*bajan*).

Saba tin un superfisie di 13 kilometer kuadrá. Pero apesar di e tamaño chikitu di e isla, lingwista i lokalnan por distinguí diferensia den aksento di kada un di e kuater pueblo di e isla: The Bottom, St. Johns, Windwardside, i Hell’s Gate. E diferensianan aki ta probablemente debí na e historia distinto di e kuater pueblo, i tambe isolashon intra-insular den kuminsamentu di siglo binti. Ademas di diferensianan di pronunsiashon entre e pueblonan, e dikshonario di ingles sabano ta nota hopi diferensia lèksikal tambe.
Aeropostal

**Aeropostal Alas de Venezuela**, antes *Linea Aeropostal Venezolana* (LAV) i popularmente konosi komo **Aeropostal**, ta un kompania di aviashon estatal venezolano ku sede na Caracas, Venezuela. E ta operá servisionan doméstiko i servisionan internashonal den Karibe i Sur Amérika. Su base prinsipal ta Aeropuerto Internashonal Simón Bolívar na Maiquetía. 

## Historia
Aeropostal ta e kompania di aviashon di mas bieu di Venezuela. El a wòrdu funda dia 3 di yüli 1929, ora ku gobièrno venezolano a otorga e kompania franses Compagnie Générale Aéropostale e konseshon pa operá na Venezuela.

Na 1933, su akshonnan a wòrdu kumpra pa e estado venezolano, i e kompania a bira Linea Aeropostal Venezolano (LAV). E flota original, ku tabata komponé di avionnan Latécoère 26 i Latécoère 28, a wòrdu reemplasá ku model Fairchild 82B. E promé buelonan tabata entre Maracay i Maracaibo, i entre Maracay i Siudat Bolívar.

Aeropostal a hunga un rol importante den konekshon aéreo den región Karibe, espesialmente durante e periodo di oro entre añanan 1950 i 1970. El a mantene buelonan regular pa islanan ABC, formando parti di un red aéreo ku a fasilitá turismo, negoshi i migrashon. Na 1946, e promé konekshon regular a inisiá riba e rutanan: Maiquetia-Kòrsou-Coro-Maracaibo v.v. i Maiquetia-Coro-Las Piedras-Aruba v.v. 

E kompania di aviashon a stòp ku su operashonnan dia 24 di sèptèmber 2017 despues di 88 aña di operashon, debí na su posishon finansiero. Dia 8 di ougùstùs 2018, el a anunsiá ku e lo reanudá servisionan programá, promé pa Havana, Cuba, ku tres buelo pa siman.

## Destinashonnan internashonal aktual
Despues di su relansamentu, Aeropostal ta inkluí entre su destinashonnan internashonal:
* Havana, Cuba
* Santo Domingo, Repúblika Dominikano
* Siudat di Panama, Panama
* Lima, Peru
* Quito, Ekuador
E operashonnan internashonal ta limitá, pero ta dirigí prinsipalmente na destinashonnan di importansia diplomátiko-komersial òf ku komunidatnan grandi di migrante venezolano.
Tribon cabes di martiu

**Tribon cabes di martiu** (*Sphyrna mokarran*) ta un especie di pisca di e famia Sphyrnidae. El a wordo describi pa prome biaha bou di nomber *Zygaena mokarran* na 1837 pa Eduard Rüppell, un naturalista Aleman. 

## Etimologia
E nomber 'tribon cabes di martiu' ta referi na e forma singular di su cabes, cu ta hancho y forma manera un martiu. E ta e especie di tribon mas grandi den su famia.  Den Ingles e ta conoci  como *great hammerhead*  y den Hulandes como *grote hamerhaai*.

## Distribucion y habitat
E especie ta habita den Ocean Pacifico, Atlantico y Indio, tanto rond di costa den awa relativamente bashi como den regionnan hundo. E ta prefera awanan tropical y subtropical, y por wordo haya particularmente den region di Caribe, incluyendo e lama rond di islanan ABC.

## Descripcion
E tribon por alcansa un largura te cu 6 meter y un peso di mas o menos 450 kilo. E embra ta generalmente mas grandi cu e macho. E curpa tin color shinishi scur of bruin cu e parti abou blanco. Su cabes hancho ta yama ‘'cephalofoil'’ y ta forma manera un T extende, cu su wowonan localisá riba cada punta. Su boca ta bou e cabes, cu 17 rij di djente triangular riba e cacumbein superior. E ta reemplasa su djentenan regularmente, mas o menos cada ocho dia. Durante su bida, e por gasta te cu 30.000 djente. 

E tribon ta *viviparous*: e embra ta pari yiunan bibo, entre 13 y 42 cada dos aña. E yiunan ta midi entre 50 y 70 centimeter na momento di nace. E especie por biba te cu 30 aña.

E especie ta un predador poderoso y solitario. E ta alimenta su mes cu otro pisca, secat, kreeft, tribon mas chikito y preferiblemente cu chucho (stingray). Su cabes hancho ta yud’é pa detecta y presiona chuchonan cu ta scondi den santo bou di lama.

Aunke su tamaño y aparencia ta intimidante, e tribon aki no ta conoci como agresivo pa cu hende, y por demonstra curiosidad rond di buceadonan.

## Status
E tribon cabes di martiu ta den peliger di extincion pa motibo di sobrepiscamento. E ta particularmente popular riba e mercado Chines pa su halanan di tribon (uza den sopi tradicional). Union Internacional pa Conservacion di Naturalesa (IUCN) a clasifica e especie como “criticamente menasa” desde 2019. Na Aruba, e especie ta inclui riba e lista di animalnan protehi pa ley.

Estudionan recien a revela un disminucion alarmante den populacion di tribon predador grandi den e region noordwest di Atlantico, caminda e rutanan migratorio ta pasa. E bahada ta particularmente severo pa e tribon cabes di martiu, cu por tin consecuencia considerabel pa equilibrio di e ecosistema marino.

## Mira tambe
* Animalnan protehi na Aruba
Mary Gertrude Johnson

**Mary Gertrude Johnson** (☆ 1854 na Zions Hill – † 1939 na Saba), tambe konosí komo *Mary Gertrude Hassell*, tabata un edukadó prominente i un pionero den promoshon di e arte tradishonal di kanchi sabano riba e isla di Saba. El a duna les den e téknika di obra ku hilo habri i a popularisá esaki, ku despues a bira un di e produkto artístiko i ekonómiko mas importante di e isla. Segun folklorista Eric Eliason, “kisas e ta e persona mas honrá den historia di e isla.” 

## Biografia
Mary Gertrude Hassell a nase na Zions Hill (den e tempu ei konosí komo Hell’s Gate) komo yu muhé di Esther Lovell Johnson i Peter Hassell. Su famia tabatin un posishon respetá den komunidat i su mayornan tabatin medio finansiero sufisiente pa mand’é pa studia na Caracas, Venezuela na komienso di añanan 1870. Pa un periodo Johnson a biba den un internado katóliko, kaminda sùrnan di konvento tabata duna enseñansa, inkluso na manera tradishonal. 

Durante su estadia na Venezuela, el a siña for di e yu muhénan di e elita venezolano kon pa traha obra ku hilo habri den estilo *ajour*, ku despues a bira konosí na Saba komo kanchi spaño. 
 E téknika aki lo bira e base pa e desaroyo di e arte di kanchi sabano, un forma di artesania úniko pa Saba.

Despues di a kompletá su estudio, Johnson a regresá Saba. Einan el a kasa ku James Benjamin Johnson i a kuminsá duna les na e skol katóliko lokal. E pareha a establesé nan mes na Windwardside. Inisialmente, el a sigui ku trahamentu di kanchi komo un hòbi, dunando les na algun amigu i miembro di famia, pero pronto el a kuminsá plama riba henter e isla. Gradualmente ela kuminsá duna lès, i patronchinan spesífiko pa e isla a wòrdu kreá, yamá na nòmber di nan kreadornan, manera Imelda, Sylvia i Laurentina.

Ku e establesimentu di un servisio postal konfiabel entre Saba i mundo eksterno na 1884, e posibilidat pa bende kanchi via pòst a habri un fuente nobo di ingreso pa hopi famianan. Pa tempu di Guera Mundial I, un di kada dies habitante tabata enbolbí den produkshon òf benta di kanchi sabano. Den e añanan 1920, ta kalkulá ku entre 30% i 40% di PIB di Saba tabata generá for di kanchi, un kontribushon sin igual pa un isla chikí.

Mary Gertrude Johnson a fayesé na 1939 na edat di 85 aña. Su legado ta sigui biba den arte, ekonomía i identidat kultural di Saba.

## Homenahe
Na 1996, su aporte a wòrdu rekonosé ku un stampia postal di Antias Hulandes, ku ta mustra un imagen di dje ku un obra di kanchi na banda robes. E stampia tabata parti di un seri dediká na figuranan antiano prominente.

## Mira tambe
* Kanchi sabano
Koral

**Koral** ta un nòmber kolektivo pa animalnan marino di e klase Anthozoa (animalnan floriá). Nan ta bestianan chikitu, midiendo solamente un par di milimeter, ku ta parse un tiki manera un anemona di laman debí na nan krans di tentakulo. E bestianan chikitu aki, tambe yamá polip, típikamente ta biba den kolonia. E kolonianan aki por kontené desde algun te miones di polip, dependiendo di e tipo di koral. Sierto espesie di koral ta konosí komo konstruktor importante di ref. Nan ta biba den oséanonan tropikal i ta saka kalsio karbonato (CaCO₃) pa forma un skelèt duru ku, ku tempu, ta forma strukturanan grandi riba fondo di laman. E refnan aki ta haña un rol vital den ekosistema marino i ta fungi komo habitat pa mas ku mitar di tur espesie marino.

Refnan di koral ta konosí komo e “selva tropikal di laman” pa motibu di nan biodiversidat. Nan ta protehá kosta kontra eroshon i daño di mal tempu, mientras nan ta sostené tambe peska lokal i turismo, i ta produsí zürstòf den sistema marino. Alabes, hopi sustansia ku por yuda den desaroyo di medisina ta bin di organismonan ku ta biba den ref di koral. 

## Tipo di koral
Koral por wòrdu dividí den dos grupo prinsipal:
* koral duru (Scleractinia): E tipo aki ta kontribuí na formashon di ref i ta produsí skelèt di karbonato di kalsio. Ehèmpel ta koral serebral.
* koral moli (Alcyonacea): E tipo aki no ta forma ref; nan ta kolorido i manera palu, ku ta zwaai ku e koriente.

## Menasa i konservashon
Ref di koral ta konfrontá hopi menasa, inkluyendo:
* kambio klimátiko (ku ta trese kalentamentu di laman i deskolorashon di koral)
* kontaminashon
* sobrepeska i peska destruktivo
* turismo iresponsabel
* eksportashon ilegal di koral dekorativo

Na hopi pais ku ta partisipá den e Tratado internashonal CITES, ta eksistí leinan nashonal ku ta prohibí e eksportashon di koral. Esaki ta e kaso, entre otro, na Aruba, Kòrsou i Boneiru.

## Deskolorashon di koral
Blikiamentu di koral ta un fenómeno den kual e polipnan di koral ta pèrdè nan *zooxantela*, un tipo di alga simbiótiko, ku ta biba den nan tehido i ta duna nan koló. Zooxantela ta fundamental pa e koral, pasobra e ta yuda nan haña energia via fotosíntesis.

Ora temperatura di laman subi persistentemente (por ehèmpel, durante un ola di kalor), e relashon simbiótiko ta kibra, i e alga ta wòrdu ekspulsá. E koral ta bira blanku, un indikashon ku e ta debilitá. Si e strès klimátiko dura largu, e koral por muri definitivamente.

Den region Karibe, blikiamentu di koral a bira mas frekuente den e último dékadanan. Esaki ta relashoná ku kalentamentu global, fenómeno El Niño , kontaminashon lokal di awa i turismo intensivo na ref.

Un blikiamentu masivo ku a tuma lugá entre 2005 i 2006 a afektá mas ku 80% di refnan den Laman Karibe. Den e área rònt di Aruba, Kòrsou i Boneiru tambe a opservá blikiamentu severo, spesialmente riba refnan poko hundu i mas chikí.

Medidanan pa mitigá blikiamentu ta, entre otro, promoshon di turismo sostenibel, restrikshon riba eksplotashon di ref, monitor regional di temperatura di awa i rekuperashon di koral via proyekto di transplantashon artifisial.

## Mira tambe
* CITES na Karibe Hulandes
Himno sin título

E **himno sin título** tabata e himno nashonal di Antias Hulandes entre 1997 i 2010. E letra a wòrdu skirbí originalmente na ingles pa e studiante Zahira Hiliman di Sint Maarten, i despues tradusí  na papiamentu pa Lucille Berry-Haseth di Kòrsou. Ingles i papiamento tabata dos di e tres idioma ofisial di Antias Hulandes. 

## Historia
Debí na e echo ku e islanan antiano tabata parti di Reino Hulandes, e himno hulandes Wilhelmus tabata wòrdu usá inisialmente komo himno ofisial. Sinembargo ya na 1964, Boneiru a haña su propio himno insular, ku despues tambe tabata wòrdu "presta" na e otro islanan den Antias Hulandes. 

Na desèmber 1964, e Himno sin título a wòrdu usá pa e promé biaha durante e selebrashon di e di dies aniversario di e Statuut pa Reino Hulandes. Apesar di su uso provisorio dor di Antias Hulandes, e himno nunka no a wòrdu formalmente ratifiká, ni na Kòrsou ni na Antias Hulandes.

E otro islanan, sinembargo, a preferá un himno nashonal ku no tabata mará na niun isla spesífiko. E himno aki a keda presentá dia 21 di òktober 1997, riba Dia di Antia. El a wordo adopta na aña 2000. Banda di esun aki, mayoria di e islanan den Antias Hulandes tabatin nan propio himno insular.

Riba 10 di òktober 2010, Antia Hulandes a keda disolbé, loke a resultá den e formashon di Kòrsou i Sint Maarten komo país outónomo den Reino Hulandes, i Boneiru, Sint Eustatius i Saba komo entidat públiko di Hulanda Karibense. Despues di esaki, e himno sin título no a wòrdu usá mas na okashonnan ofisial.

## Letra
Sinku prenda den laman, e islanan di nos,
dòrnando e korona di un aliansa ideal.
Ounke hende i kultura tur koló nan tin, nos mes a
forma un famia den tur libertad.
Pesei nos tur ta alsa bos ku amor i den union

Koro:
Antia Neerlandes, bunitesa sin igual
Ku orguyo mi ta defendé mi patria tan stimá.
Antia Neerlandes, p'abo tur mi lealtat.
Pa semper lo mi keda fiel, pais bendishoná

Un shelu semper kla, laman ta invitá, e islanan ta
wowo dje kadena di unidat Idiomanan distinto, papiá
Ku komprenshon, mes ternura: "Sweet antilles" "Dushi Antia ta".
Pesei nos tur ta alsa bos ku amor i den union

Koro:
Ser parti di nos tera, ta orguyo sin midí
Antia Neerlandes stimá, ku tur sinseridat,
Pues nos ta reafirmá ku amor i dignidat,
ku, Dios dilanti, nos ta sirbi huntu nos pais.
Pesei nos tur ta alsa bos ku amor i den union

## Mira tambe
* Himno di Aruba
* Himno di Boneiru
* Himno di Kòrsou
* Himno di Sint Maarten

## Link eksterno
*Músika
*Partitura (PDF)
*Music: (MP3) Vershon instrumental

:Kategoria:Himno Nashonal
:Kategoria:Antias Hulandes
Calco

**Calco**  (***Lobatus gigas***) ta un especie di soldachi marino di e famia Strombidae. E especie a ser describi bou di e nomber *Strombus gigas* na 1758 pa Carl Linnaeus, un naturista Sueco. E calco ta un di e molusconan mas grandi na Nort America, Centro America y Caribe.

## Nomber
E nomber specifico di e especie ta bini di e palabra Griego antiguo *gigas* (γίγας), cu ta nifica “gigante”, referiendo na e tamaño grandi di e molusco compara cu casi tur otro gastropodo.

E especie tambe ta conoci bou di e nomber *roze vleugelhoorn* (Hulandes) y *queen conch* (Ingles). Na Corsou y Boneiro ta referi na e especie como *karkó*. Na islanan Sint Maarten, Sint Eustatius y Saba e ta localmente conoci como *conch* of *rose conch*.

## Descripcion
E especie tin un cocolishi duradero y por crece te 35 cm di largura. E curpa ta forma den un spiral hopi desaroya, cu spina riba su "schouder" y un lip externo grandi, extendi manera un hala. E cocolishi tin colornan impresionantemente bunita: ros, geel of oraño fuerte den e area di apertura. 

E embra ta pone di 180.000 pa 460.000 webo. Tin biaha animal chikito ta biba bou di e mantel pa proteccion y solamente masha raro ta haya un perla paden di e mantel di e molusco.

## Distribucion y habitat
*L. gigas* ta un herbivoro cu ta biba den awa di poco profundidad y cayente riba tera di santo y veldnan di yerba di lama. E ta nativo na tur e seis isla di Caribe Hulandes. E especie ta birando mas y mas scars na e costa zuid di Merca, Caribe y e costa nort di Sur America.

## Uzo
Pueblonan indigena di region Caribe tabata uza e puntanan di e cocolishi pa traha cuchu, hacha y otro hermentnan di tur dia. Tambe tabata uza e cocolishi di como instrumento musical di biento. Den Caribe Hulandes, e carni di e especie aki tabata wordo consumi ampliamente, entre otro, como sustituto pa carni caro.

E carni di calco ta conoci na Santo Domingo como *lambí*; na Venezuela como *guarura*, y na Puerto Rico como *carrucho*. E ta wordo consumi crudo, herbe, marina, corta of mula, den un variedat grandi di plato, manera salada, sopi, stoba etc. Su cocolishi bunita ta wordo bendi na turista como decoracion, y esaki a conduci na sobrepiscamento cu ta menasa su sobrevivencia. Calco ta forma parti di e cushina di islanan ABC, entro otro, den platonan manera stoba di calco cu ta come cu funchi of aros.

## Menasa
E calco ta sostene un parti importante di e pesca den Caribe. E especie no ta menasa cu extincion 
segun e lista di IUCN; e ta wordo clasifica bou di anexo II di e Convenshon riba Comercio Internacional di Especienan den peliger di Extincion di Fauna y Flora Salvahe (CITES). Esaki ta nifica cu e por bira menasa si no ta controla di cerca su traficacion comercial.

## Mira tambe
* Animalnan protehi na Aruba
* Queen Conch
Boise

**Boise** ta e kapital i siudat mas poblá di e estado di Idaho na Merka. Na 2020, e siudat tabatin un poblashon di 235.685 habitante. E área metropolitano di Boise, konosí tambe komo Treasure Valley, ta inkluí sinku condado ku un poblashon estimá di 846.000 hende. Esaki ta e área metropolitano mas poblá di Idaho, i e número 74 riba e lista di áreanan metropolitanan mas poblá na Merka.

Boise ta situá riba e Riu Boise, den e parti sùitwèst di Idaho. E ta 66 km ost di e frontera ku Oregon, i 177 km panort di e frontera ku Nevada. E elevashon den e sentro di siudat ta 824 meter riba nivel di laman. Boise ta sede di e condado di Ada.
Salvador

**Salvador** ta un siudat den Brasil i e kapital di e estado federal di Bahia. Situá den e Zona da Mata den e región nortoest di Brasil, Salvador ta rekonosé den henter e país i internashonalmente pa su kushina, músika i arkitektura.

E influensia afrikano den hopi aspekto kultural di e siudat ta hasié un sentro di kultura afrobrasilero.

Komo e promé kapital di Brasil kolonial, e siudat ta un di esnan mas bieu den Amérika. Su fundashon a tuma lugá na 1549 pa Tomé de Sousa, komo parti di e implementashon di e Gobièrnu General di Brasil dor di e Imperio Portugues.

Durante e komersio transatlántiko di katibu, Salvador tabata un di e prinsipal wafnan den Sur Amérika pa e trafikashon di esklabonan afrikano. Miones di hende a wòrdu tresé na Bahia, hopi biaha via Salvador, i e siudat a bira un sentro importantísimo pa e diseminashon di kultura afrikano den Brasil kolonial.

E siudat antiguo, inkluso su bario históriko Pelourinho, ta klasifiká komo un Patrimonio Mundial di UNESCO desde 1985, pa motibu di su arkitektura kolonial i su importansia históriko-kultural pa e hemisferio oksidental.

E siudat ta sede di Instituto Federal da Bahia, un di e universidatnan mas grandi di estado Bahia.
Wayaca macho

**Wayaca macho** (*Guaiacum sanctum*), ta un especie di mata di flor di e famia Zygophyllaceae. El a wordo describi pa prome bes na 1753 pa Carl Linnaeus, un naturalista Sueco.

## Distribucion y habitat
Wayaca macho ta nativo for di Mexico te America Central, Florida (Merca), Caribe (incluso e islanan ABC), y nort di Sur America. Na Bahamas e ta reconoci como palo nacional. E especie a wordo introduci tambe den otro regionnan tropical rond di mundo. 

Na Aruba, Boneiro y Corsou, wayaca macho ta parte di e flora nacional. Na Aruba, e especie ta proteha y por wordo encontra den Parke Nacional Arikok, caminda su flor y su palo den forma natural ta ofrece paisahenan tipico di e isla. Su uzo como palo ornamental y pa sombra ta hopi comun den hofi y zonanan publico. Na Boneiro, e ta un di e mata nacionalmente reconoci cu ta forma parte di identidad natural y cultural di e isla.

Actualmente e especie ta menasa pa perdida di su habitat den su region nativo. Pa e motibo ey, e ta clasifica como "casi menasa" (near threatened) riba e Lista Cora di IUCN (*International Union for Conservation of Nature*).

## Etimologia
Su nomber cientifico ta un latinisacion di e palabra guayacan (palo) di origen Taino y e palabra sanctum (santo). Den otro idioma e ta conoci como holywood (Ingles), guayacan (Spaño) y pokhout (Hulandes). Na Boneiro y Corsou, wayaca shimaron ta su nomber alternativo, hunto cu bera y bulabari, dos nomber cu tambe ta wordo uza na Boneiro.

## Descripcion
E ta un palo chikito cu ta crece poco poco, e por yega un haltura di mas of menos 7 meter y un troncon di 50 cm di diameter. E ta casi semper berde. E ta produci un fruta geel cu carni cora y simia preto. E blachinan ta composita, 2.5 pa 3 cm largo y 2 cm hancho, di un colo berde scur. E flor tin cinco petalo blauw.

## Uzo
Wayaca macho ta un di e dos especie cu ta produci palo di Lignum Vitae, un di e palonan di mas duro na mundo. E otro especie ta e wayaca (*G. officinale*). E palo a wordo uza den produccion di piesanan specifico di barco, debi cu e por lubrica su mes y asina ta mas duradero.

E mata tin balor medicinal, principalmente uza como remedi casero. E naturalista William Turner a señala na 1568 cu e mata ya tabata wordo cultiva na India, Tamraparni (Sri Lanka antiguo), Java y e islanan Tivu, pa trata malesa serio manera sifilis. Cu e troncon por traha un tonico medicinal. 

E ta wordo uza tambe como un mata ornamental.

## Mira tambe
* Wayaca
* Matanan protehi na Aruba
Wayaca

**Wayaca** (*Guaiacum officinale*), ta un especie di mata di flor di e famia Zygophyllaceae. El a wordo describi pa prome bes na 1753 pa Carl Linnaeus, un naturalista Sueco.

## Distribucion y habitat
Wayaca ta nativo di e region Caribe (incluso tur isla di Caribe Hulandes), y e costa nort di Sur America. Na Jamaica e ta reconoci como palo nacional.

E ta crece den suelo pober y ta resistente na secura.  E ta wordo haya regularmente den luga plat, no eleva y yen di piedra. E ta rekeri hopi lus solar.

## Descripcion
E palo chikitu aki ta crece hopi lento, yegando mas o menos 10 meter di haltura y un troncon di 60 cm di diameter. E ta casi semper berde den mayoria di su regionnan nativo y tin un bida largo. E ta produci un fruta geel-oraño briyante cu carni cora y simia preto. E blachinan ta composita, 2.5 pa 3 cm largo, y 2 cm hancho. E flor tin cinco petalo blauw.

## Uzo
Wayaca ta un di e dos especie cu ta produci palo di Lignum Vitae, un di e palonan di mas duro na mundo. E otro especie ta e wayaca macho (*G. sanctum*). Guaiac, un resina natural cu ta wordo extrae for di e palo, ta un componente sin colo cu ta bira blauw ora e wordo e drenta den contacto cu substancianan cu tin actividad di peroxidase y despues ta wordo expone na peroxido di hidrogeno.

## Conservacion
Na 2019, wayaca a wordo inclui riba lista di especienan den peliger di extincion pa IUCN (International Union for Conservation of Nature). El a wordo explota excesivamente pa su palo y productonan medicinal balioso. Comercio internacional di e especie aki ta restringi pa motibo di su inclusion den e Anexo Lista II di CITES.

## Mira tambe
* Wayaca macho
Federashon Boneriano di Trabou

**Federashon Boneriano di Trabou** (FEDEBON) ta un federashon sindikal na Boneiru. E ta afiliá ku e Konfederashon Internashonal di Sindikatonan (ITUC).

E federashon a wòrdu fundá dia 3 di aprel 1970 dor di Avelino Cicilia, kende tambe tabata su promé presidente.
Windward Islands Federation of Labour

**Windward Islands Federation of Labour** (WIFOL) ta un federashon sindikal na Sint Maarten. E ta representá e mayoria di trahadónan riba e isla i ta afiliá na e Konfederashon Internashonal di Sindikatonan (ITUC).

E federashon a wòrdu fundá na komienso di 1970 dor di Emiliano C. Daal, kende tambe tabata su promé presidente.
Makana Ferry

**Makana Ferry** ta un empresa privá di ferry internashonal ku ta proveé servisio diario òf kasi diario entre e islanan Sint Maarten, Saba, Sint Eustatius den Karibe Hulandes i tambe ku e isla di Sint Kitts. E ta transporta pasahero, tantu lokal komo turista, asina komo karga.

E kompania a kuminsá operá despues di gana un kontrato di gobièrnu di Hulanda na 2021 pa mehorá interkonektividat den Karibe Hulandes. Na fin di 2022, el a ekspandé e rutanan pa inkluí Basseterre, kapital di Sint Kitts i Nevis.

E servisio ta operá ku M/V *Makana*, un ferry rápido tipo katamaran Sabre di 72 pia (aproksimadamente 22 meter) ku un kapasidat pa 150 pasahero. E boto tin un patio sentral abou i un dek ariba ku un área kubri, asina komo un dek di solo pa pasaheronan. E ferry ta airekondishoná i tin un área di servisio di bar y dos toilet. E katamaran ta stashoná na Sint Eustatius den Gallows Bay.

Komo ku e operashon no ta risibí supsidio mas, e tarifanan a oumentá na mei 2024. Den mesun verano, e ferry a oumentá su frekuensia di servisio.
Virgilio Kock

**Virgilio Kock** (☆ 29 di november 1939 na Picaron (Santa Cruz) - † 6 di maart 2016 na Aruba) tabata un arkitecto Arubiano y politico prominente di Partido Patriotico Arubano (PPA).

## Biografia
Virgilio Kock tabata yiu di Bertha Geerman y Valerio Kock. Na un edad hoben el a bay Hulanda como becado, caminda el a studia na Canisius College na Berg en Dal y despues a gradua di HTS. Na 1963, el a drenta den servicio di gobierno na Aruba y a traha pa servicio di obranan publico (DOW) como arkitecto. Na 1973, el a wordo nombra director interino di DOW, un posicion cu el a ocupa varios aña. 
 Durante su carera como arkitecto, Kock a pone su 'stempel' riba varios proyecto importante na Aruba, manera Kapel Emanuel na San Nicolas, Aeropuerto Internacional Reina Beatrix y e hospital nobo, Horacio Oduber Hospital. Na 1965, el a gana e competencia internacional "Architecture d’Aujourd’hui" na Francia pa su diseño contemporaneo di e kapel.

Na 1967, Kock a drenta den politica como candidato #5 riba lista di PPA y a keda eligi como miembro di Conseho Insular di Aruba cu 239 voto personal. Na 1970, el a asumi e posicion di Diputado di Teritorio Insular di Aruba, encarga entre otro cu e cartera di DOW, te 1975. Entre 1975 y 1977, Kock tabata miembro di Parlamento di Antias Hulandes. Den mesun periodo el a fungi como presidente y lijsttrekker di su partido (1977-1979). El a keda eligi un bes mas como miembro di Conseho Insular pa e termino di 1979 pa 1983, durante cual e tabata nombra lider di fraccion di su partido. Na 1983, Kock a forma parti di e delegacion Arubiano na e Conferencia di Mesa Rondo (RTC) na Hulanda, como miembro di e *Raadscommissie Onafhankelijkheid Aruba*. El a participa pa ultimo bes den eleccion na 1985 como candidato #7, logrando 192 voto personal, pero sin logra un asiento. El a retira for di politica activo despues di esaki.

Kock a ocupa varios posicion di dirigente, entre otro, como comisario di Banco Central di Antias Hulandes y presidente di e hunta di comisario di Volkskredietbank. El a fungi como miembro di directiva di Stichting Schouwburg Aruba y Fundacion Monumento Juancho Yrausquin.

El a casa dos biaha y tabata tata di cinco yiu. Su yiu muhe, Monica Kock, a sigui su pasonan den politica. Despues di un lucha largo cu su salud, Virgilio Kock a fayece dia 6 di maart 2016, na edad di 76 aña.
Oleander di Boneiru

**Oleander di Boneiru** (*Plumeria pudica*) ta un espesie di mata ku flor di e famia Apocynaceae. El a wordo describi na 1760 pa e botanico hulandes Nicolaus von Jacquin.

## Distribushon i habitat
E espesie ta nativo di Panama, Colombia i Venezuela. E ta konosí internashonalmente tambe komo frangipani. Su nòmber na papiamentu ta bini di su presensia na Boneiru, unda e espesie ta krese robusto i floria profuso, danki na su toleransia pa sekura i su adaptashon na e klima lokal di e isla. 

## Deskripshon
E mata ta di tamaño mediano i por alkansá un altura di 3 pa 4 meter. Su tronkon ta bastante fini i ta rama for di e base, den multiple rama ku ta forma un korona denso manera un V. E tronkon ta bira sunu. E blachinan ta kuriosamente largu, diki, den forma di kuchara i di un bèrdè skur briante. E espesie tin flor blanku ku tin masha tiki oló. Meimei di e flor ta hel, ounke tin un variedat sin esaki. Tin tambe un variedat di flor koló ros. E mata ta floria durante henter aña.

E espesie ta tóksiko meskos ku tur espesie di Plumeria.

## Mira tambe
* Oleander

## Link eksterno
* ''Plumeria pudica''
* ''Plumeria pudica'' Jacq.
Memorias Curiel

***Memorias Curiel*** ta un krónika skirbí na portugues pa Ephraim de Curiel, Jacob de Senior, i despues pa un yu di Jacob, durante nan estadia i actividatnan den Karibe. E obra a wòrdu wòrdu kompilá prinsipalmente na fin di siglo diesshete i diesocho. 

Segun historiadó merikano Jane S. Gerber,  e krónika ta un di e registronan mas importante tokante e eksperensia di hudiunan den Karibe. Investigadónan Laura Libman i Hilit Surowitz-Israel a deskribí *Memorias Curiel* komo un "fuente ekstraordinario for di Kòrsou, ku den forma di un krònika ta relata e kresementu i desaroyo di e komunidat hudiu riba e isla."

*Memorias Curiel* tabata skirbí pa desendientenan di Abraham Curiel di Coimbra, un médiko portugues ku a establesé su famia na Kòrsou.

*Memorias Curiel* i *Memorias Senior* tur dos ta skirbí komo krónika di e bida sosial, ekónomiko i religioso den Karibe Hulandes durante siglo diesocho.
Playa Porto Marie

**Playa Porto Marie** ta un playa na Bandabou, Kòrsou, situá serka di San Willibròrdu. E playa ta lokalisá na bahia di Porto Marie i ta konosí pa su awa kla i santu blanku. Riba e playa tin un bar i fasilidat pa turista. Aktividatnan popular ta inkluí landamentu, snorkel i buseo.

Na Playa Porto Marie ta wòrdu realisá un eksperimento ku refnan di koral artifisial den un intento pa mehorá e estado di e ref. Algun shen blòki di koral artifisial a wòrdu koloká na fondo di e bahia, ku ta sirbi komo lugá di kría pa piská i otro bida marino.
Playa Lagun

**Playa Lagun** ta un playa na Bandabou, Kòrsou, situá den region nortwèst di e isla, serka di pueblo di Lagun. E playa ta lokalisá na un bahia chikitu, rondoná pa apartamento i kas di fakansi. 

Riba e playa tin un snèk bar ku ta habri prinsipalmente den fin di siman. Un hotèl ku restorant i un skol di buseo ta establesé na e mesun bahia. Aktividatnan popular ta inkluí landamentu, snorkel i buseo, i e lugá ta konosí pa su awa trankil i refnan di koral ku ta atraé hopi piská tropikal.
Quimbe

**Quimbe** ta un tipo di kantika temátiko ku a originá na Sint Maarten. Su letra generalmente ta basá riba redashi, notisia i krítika sosial, hopi biaha ku rima kreativo i palabranan skerpi. E presentashon di quimbe por ta kompetitivo, kaminda kantantenan ta midi forsa pa logra e interpretashon mas skerpi i ingenioso.

Tradishonalmente quimbe ta kompañá e baile di ponum i tokamentu di tambú, pero awendia hopi biaha e ta wòrdu interpretá sin kompañamentu musikal. Ponum mes ta e baile nashonal di e isla, ku a nasé despues di abolishon di sklabitut na 1863 komo parti di e selebrashon di Emansipashon.  Meimei di siglo binti, e baile tabata na riesgo di desaparesé pa motibu di e bandanan di kuerda i restrikshon sosial, pero a wòrdu preservá dor di esfuersonan kultural.

## Historia
Quimbe tin su rais den e tradishon musikal afrokaribense ku a forma parte integral di bida di trabou i selebrashon den komunidatnan di Sint Maarten. E kantika ku mensahe sosial i uso di rima ingenioso tabata un vehíkulo pa expresá opinion riba situashonnan polítiko òf ekonomiko, hopi biaha ku tono satíriko. Ku tempu, quimbe a evolushoná, integrando elementonan di kalipso i otro estilonan karibense. E ta sirbi komo un símbolo di identidat kultural di e isla.

## Mira tambe
* Kalipso
* Tambú
Mata

**Mata** ta organismonan bibo cu ta pertenece na e reino di Plantae. Mayoria mata ta uza luz solar pa produci nan mesun alimentacion, un proceso cu yama *fotosintesis*. Esaki ta sucede den partinan di e cel vegetal nombra *cloroplast*, cu ta contene un pigment berde yama *clorofil*. E cloroplastnan aki ta origina for di un cooperacion antiguo cu cyanobacteria (alga blauw). Mata ta usa carbon dioxido (CO2) i awa pa produci sucu pa energia. Algun mata, sinembargo, no ta tuma parti den e proceso di fotosintesis. Esakinan ta mata parasita cu ta obtene nan alimentacion for di otro matanan of *fungi* (beskem of paddenstoel), i no ta posee mas e gennan necesario pa fotosintesis. 

Historicamente, manera den e obranan di Aristoteles e reino di mata tabata inclui tur ser bibo cu no tabata bestia, manera alga i fungi. Awendia, cientificonan ta usa un definishon mas smal. Fungi i alga no ta wordo considera mas como mata. Den biologia moderno ta referi na mata en general como e grupo *Viridiplantae*, of matanan berde. E grupo aki ta inclui alga berde i matanan di tera, manera *mos* (*Bryophyta*),  dorna boket *Polypodiopsida* of *Polypodiophyta*), i mata di flor. Algun cientifico ta uza un definishon mas amplio basa riba dato genetico. E grupo aki, *Archeaplastida*, ta inclui tambe alga cora y *Glaucophyta*.

Tin mas o menos 380.000 especie conoci di mata, rond di 260.000 di nan ta produci simia. Matanan ta varia masha den tamaño, for di esnan  chikito cu celnan singular pa e pal'i matanan mas halto. Mayoria di mata ta consisti di hopi cel, pero algun tipo di alga berde ta di un solo cel.

Mata berde ta produci gran parti di e zuurstof na Tera y ta e base pa mayoria ecosistema. Nan ta produci sucu cu ta provee energia pa otro organismonan. Hopi bestia ta come mata directamente of ta come un otro bestia cu ta alimenta riba mata.

Hende a bin ta cultiva grano, fruta y berdura pa miles di aña. Mata tambe ta wordo uza pa construccion, decoracion, skirbimento i medicina. E estudio cientifico di mata ta wordo yama botanica, un ramo di biologia.
Fleur de Marie

**Fleur de Marie** ta un bario histórico na Willemstad, Kòrsou, situá riba e inklinashon di Ser'i Scharloo na e rant panort di e zona urbano di Scharloo. E bario a surgi riba e eks-plantashon di Scharloo, komo un di promé bario i un di e mas grandinan di konstrukshon propio (informal) serka di e sentro di Willemstad. Segun habitantenan lokal, su nòmber ta derivá for di un muhé franses.

## Historia
Ku yegada di Curaçaosche Petroleum Maatschappij (CPM) na 1915, a surgi un nesesidat pa bibienda pa su trahadónan. E promé aktividatnan di konstrukshon formal di barionan di klase trahadó den serkania di e refineria di petroli no tabata sufisiente pa akomodá e fluho di imigrante i trahadónan anglohulandes, lagando hopi di nan sin otro opshon ku pa konstruí nan mes kas. Usando materialnan disponibel, kasnan, entre otro kasnan di tabla i di bliki, tabata wòrdu konstruí riba tereno privá serka di nan trabou (rònt di Willemstad òf e refineria). Esaki a kondusí na e desaroyo di asina yamá barionan di konstrukshon propio (tambe barionan informal òf di klase trahadó) manera Fleur de Marie.

Den añanan 1960, e konstrukshon di e kaminda di akseso na Koningin Julianabrug a kontribuí na destrukshon di hopi edifisio original den Fleur de Marie; solamente un kuart a keda.

## Deskripshon
Segun un estudio di 1993, Fleur de Marie tabata konsistí di 142 kas okupá pa mas o ménos 300 habitante. E poblashon tabata ainda fuertemente mará na e bario, enbehesimentu, i tabatin un entrada mas abou ku e promedio di Kòrsou. Statistik di CBS Korsou ta mustra ku na 2025, apesar di oumento di entrada, e famianan mas pober di Kòrsou ta biba den e zona urbano di Scharloo, inkluso e bario di Fleur de Marie. 

Desde 2000, e bario ta un di e zonanan ku e gobièrnu kier revitalisá. Te ku 2001, e terenonan di e bario ainda tabata propiedat di Pieter Lourens de Haseth, pero despues Stichting Monumentenzorg Curaçao (MZC) y NV Stadsherstel Willemstad a bira doño, cu e meta pa renoba e bario. E área a risibí un parke nobo, muralnan grandi, mas ofisina i aktividatnan sosial manera un "kushina di komunidat". Mas aleu, e bario ta un área riku ku monumento históriko, industrial i di herensia mundial. 

Desde ku Campo Alegre a sera na 2020, aktividatnan di prostitushon ku tabatin na rant di e bario a plama tambe mas paden di e bario.

Na Fleur de Marie tin e siguiente kayanan ku nòmber ofisial: Bargestraat, Fort Nassauweg, i Presidente Romulo Betancourt Bulevar.

Na 2022 MZC a saka e publikashon *Kurá di Kùenta – Fleur de Marie*, un inisiativa pa dokumentá historia di e bario mediante reflekshonnan di su habitante, inkluso kuenta, poesía, i anekdotanan di nan bida di diario i di e komunidat, inkluso e influensia di Julianabrug.
Lagun

**Lagun** ta un pueblo chikitu di piskadó den nortwèst di Kòrsou, den un region popularmente konosí komo Bandabou. E ta partikularmente renombrá pa e oportunidatnan di snòrkel na su kosta na Playa Lagun. Plantashi Kenepa ta situá serka di Lagún i tabata e senario di e lantamentu di katibu di 1795. E mesun lanthùis ta sirbi awendia komo Museo Tula.

## Historia
Lagún probablemente ta haña su nòmber for di un laguna skondí, situá mas o ménos 500 meter for di e pueblo. Plantashi Kenepa a wòrdu fundá na fin di siglo diesshete, i durante su historia tabata un plantashi di importansia den e área. 

E puebl'i piskadó a wòrdu establesé meimei di siglo diesnuebe dor di katibunan liberá ku, despues di abolishon di sklabitut na 1863, a establesé nan mes einan.

## Bista general
Lagun ta un di e lugánan ménos poblá di Kòrsou, ku entre 1992 i 2011 a eksperensiá un kaida notabel di 37% den su poblashon. Hóbennan a muda pa áreanan urbano rònt di Willemstad òf a emigrá pa Hulanda pa buska mas oportunidat.

* Ekonomia: entrada promedio ta rònt di e liña di pobresa, ounke desempleo ta relativamente abou.
* Enseñansa: nivelnan di enseñansa ta bou di promedio di e isla pero ta mehorando, i analfabetismo no ta eksistí.
* Fasilidat: e pueblo no tin skol básiko, pero tin un tienda chikí i un snèkbar. Pa servisio y fasilidatnan mas aya di esei, residente ta dependé di e lugánan serkano Barber i Soto.

## Residente notabel
* Tula (fayesé 1795), lider di e rebelion di katibu di 1795.
Domi

**Domi**, tambe konosí komo **Ser'i Domi**, ta un bario residensial na Willemstad, Kòrsou, situá entre e bahia di Schottegat panort i e ringweg A.A. de Lannoy Willems-Bulevar pasùit. E no mester wòrdu konfundí ku Dominguito, un bario den e parti ost di Willemstad.

E bario ta lokalisá riba un elevashon natural, Ser’i Domi, ku ta ofresé un bista panorámiko riba e siudat i laman.Pa hopi tempu, Domi tabata sufri di polushon ambiental di refineria Isla, ku tabata den operashon te ku 2019. Histórikamente, e tereno di Domi tabata forma parti di e zona mas amplio di Otrobanda.

## Historia i desaroyo
Domi a haña un desaroyo moderno den di dos mitá di añanan 1970, ora ku Fundashon Kas Popular (FKP) a konstrui 150 kas di pueblo pa akomodá famianan ku a keda sin bibienda. Esaki tabata pa motibu di e konstrukshon di Koningin Julianabrug, ku a forsa hopi hende di mudá for di nan kas bieu.

Despues di apertura di e brug, e kaminda pa subida i bahada di e brug ku ta pasa na rant di e bario, a kambia di un kaminda lokal chikí den un di e kamindanan prinsipal di Kòrsou, A.A. de Lannoy Willems-Bulevar. E tráfiko a krea un situashon peligroso pa hóben i habitantenan, i mas o menos a isolá Domi for di e barionan serkano. 

Na Ser’í Domi tin e siguiente kayanan: A.A. de Lannoy Willems Bulevar (66-74) i antes yamá Santa Ana Bulevar, Kaya Bazjan Karpata, Kaya Pedro Wacao, Kaya Toussaint i Kaya Tula. Na rant nort di e bario ta lokalisá e famoso Vèlt di Ser’i Domi, un kompleho deportivo ku tereno grandi destiná pa beisbòl i futbòl. Esaki ta sirbi komo punto di reunion pa hóbennan i komunidat lokal.

Fuera di esei, Domi tin un organisashon di bario propio, Fundashon Ser’i Domi, ku ta traha riba proyektonan pa mehora e bario i pa tene su ambiente habitabel.
Solo di Pueblo

**Solo di Pueblo** ta un un corant tipo diario den idioma Papiamento, cu ta sali na Aruba. El a wordo funda pa Edmond Croes y su famia dia 12 di september 2005. E corant ta disponibel tanto den formato imprimi como den formato digital y ta conoci pa su enfoke riba noticia local, politica, cultura y deporte cu un tono politico-social fuerte.

## Mira tambe
* Lista di corant na Aruba
Awe Mainta

**Awe Mainta** ta un un corant matutino den idioma Papiamento, cu ta sali na Aruba. E corant ta disponibel tanto den formato imprimi como den formato digital y tambe tin un version digital na Hulandes. E ta enfoká riba noticia di tur dia, politica, economia, cultura y deporte.  

E corant a wordo funda na 2005, como un medio nobo pa combina informacion actual cu analisis mas profundo. El a bira conoci pa su critica constante riba politica local y pa duna espacio na opinion di diferente sector di comunidad.  

## Mira tambe
* Lista di corant na Aruba